Προσδιορισμός επιπέδων κυτοκινών και αγγειογενετικών παραγόντων σε όγκους του κεντρικού νευρικού συστήματος της παιδικής ηλικίας
Authors: Αναστασίου Ανδρονίκη 
Published: August 2021

Εισαγωγή: Οι κυτοκίνες είναι μόρια εξαιρετικού ενδιαφέροντος προς μελέτη για το ρόλο τους στις νεοπλασίες και ειδικότερα σε αυτές της παιδικής ηλικίας. Οι όγκοι του ΚΝΣ παρουσιάζουν ένα ιδιαίτερο ενδιαφέρον. Οι νεοπλασίες του ΚΝΣ ακόμα και αν έχουν καλή έκβαση, αποτελούν κίνδυνο για τη ζωή του ασθενούς μόνο και μόνο λόγω των υπολειπόμενων παρενεργειών που αφήνουν στα σημεία του εγκεφάλου που επηρεάζουν. Η χημειοθεραπεία, η ακτινοθεραπεία ή η χειρουργική αφαίρεση, όλες έχουν παρενέργειες που χειροτερεύουν την ποιότητα ζωής του ασθενούς. Αυτό κάνει πιο επιτακτική την ανάγκη για την ανεύρεση θεραπευτικών και φυσικά προγνωστικών δεικτών που να επιτρέπουν τη λιγότερο παρεμβατική θεραπεία αλλά και την έγκαιρη διάγνωση. Έτσι λοιπόν, με βάση τις παρατηρήσεις από τις βιβλιογραφικές αναφορές, η διερεύνηση αυτή επικεντρώθηκε στις στα εξής μόρια: EGF, Eotaxin, FGF2, FLT3 ligand, Fractalkine, IL-6, IL-8, MCP-1, TNFalpha και VEGF. Σκοπός: Η παρούσα μελέτη έχει ως στόχο τη διερεύνηση του ρόλου συγκεκριμένων κυτοκινών στις νεοπλασίες του ΚΝΣ.Μεθοδολογία: Στη μελέτη αυτή χρησιμοποιήθηκαν δείγματα ΕΝΥ και ορού από ασθενείς με νεοπλασίες του ΚΝΣ. Για τη μελέτη της έκφρασης των κυτοκινών χρησιμοποιήθηκε η τεχνολογία LUMINEX με χημειοφωταύγεια και φθορισμό.Αποτελέσματα: Στο ΕΝΥ οι παράγοντες EGF και Eotaxin, φάνηκε να υπερεκφράζονται στο χοριοειδές καρκίνωμα. Οι παράγοντες Fractalkine, IL6, IL8 και TNFA φάνηκαν να υπερεκφράζονται στο ξανθοαστροκύτωμα. Ο παράγοντας MCP1, υπερεκφράζεται στο ξανθοαστροκύτωμα και στο γλοιοβλάστωμα. Παρακάτω, συνοψίζουμε ορισμένα από τα χαρακτηριστικά των παραγόντων που μελετήσαμε στο παρών έργο. Κατά ενδιαφέροντα τρόπο η έκφραση των κυτοκινών αυτών στον ορό έδειξε ότι υπήρχαν πιο ετερογενή αποτελέσματα που διαχώριζαν την έκφραση των κυτοκινών μεταξύ των φυσιολογικών και παθολογικών δειγμάτων. Ο παράγοντας EGF, φάνηκε να υπερεκφράζεται στο κρανιοφαρυγγίωμα στο γλοιοβλάστωμα και το ραβδοειδή όγκο. Η Eotaxin, φάνηκε να υπερεκφράζεται επίσης στο κρανιοφαρυγγίωμα και το ολιγοδενδρογλοίωμα. Ο παράγοντας FGF2, φάνηκε να υπερεκφράζεται στο ολιγοδενδρογλοίωμα και το ξανθοαστροκύτωμα. Ο παράγοντας FLT3-Ligand υπερεκφράζεται στο κρανιοφαρυγγίωμα. Η IL6 υπερεκφράζεται στο ολιγοδενδρογλοίωμα και επίσης η IL8 υπερεκφράζεται επίσης στο ολιγοδενδρογλοίωμα καθώς και στο επενδύμωμα και ραβδοειδή όγκο. Ο παράγοντας MCP1 φάνηκε να υπερεκφράζεται στο κρανιοφαρυγγίωμα, στο γλοιοβλάστωμα και στο ραβδοειδή όγκο. Τέλος οι παράγοντες TNFA και VEGFA έδειξαν να υπερεκφράζονται στο κρανιοφαρυγγίωμα και στο γλοιοβλάστωμα.Συμπεράσματα: Στόχος της παρούσας μελέτης ήταν να διερευνήσει το ρόλο των κυτοκινών στους όγκους του ΚΝΣ στην παιδική ηλικία. Ως εκ τούτου, δέκα παράγοντες μελετήθηκαν ως προς την έκφρασή τους στο ΕΝΥ και τον ορό αντίστοιχα. Από τα αποτελέσματα αυτά φαίνεται ότι οι κυτοκίνες αυτές παίζουν κάποιο ιδιαίτερο ρόλο στο γλοιοβλάστωμα και το κρανιοφαρυγγίωμα. Τέλος εισήχθηκε ένας νέος παράγοντας που θα μπορούσε να αποτελέσει αντικείμενο περαιτέρω μελέτης και αυτός ήταν ο λόγος μεταξύ των επιπέδων έκφρασης των κυτοκινών στο ΕΝΥ προς τον ορό. Φάνηκε από την παρούσα μελέτη ότι οι κυτοκίνες αυτές δυνητικά μπορούν και πρέπει να αποτελέσουν αντικείμενο περαιτέρω μελέτης μιας και η ανεύρεση των λειτουργιών τους μπορεί να οδηγήσει σε νέους προγνωστικούς και θεραπευτικούς παράγοντες.